በጋምቤላ ማረሚያ ቤትና በተለያዩ ቦታዎች የአኝዋ ተወላጆችን በመግደል የተጠረጠሩ 45 ግለሰቦች ተከሰሱ
ካልተያዙ ከ100 በላይ ከሚሆኑ ግብረ አበሮቻቸው ጋር በመሆን በጥር ወር 2008 ዓ.ም. በጋምቤላ ከተማ ማረሚያ ቤት ፖሊስ ሆነው ተመድበው የሚሠሩና ታራሚ የነበሩ፣ በማረሚያ ቤቱ ውስጥ ታስረው የነበሩ የአኝዋ ተወላጆችን በግፍ ደብድበው፣ በሥለት ወግተውና በመሣሪያ ተኩሰው በመግደል የተጠረጠሩ 45 ግለሰቦች ተከሰሱ፡፡የፌዴራል ዓቃቤ ሕግ ክስ የመሠረተባቸው 45 ተከሳሾች አብዛኛዎቹ የኑዌር ተወላጆች ሲሆኑ፣ በማረሚያ ቤቱ የተመደቡ የአኝዋ ብሔር ተወላጆች የሆኑ ፖሊሶችን ትጥቅ ካስፈቱ በኋላ በማረሚያ ቤቱ ውስጥ ላሉት የኑዌር ተወላጆች ዱላ፣ ሥለትና ድንጋይ በመስጠት የአኙዋ ተወላጆች ላይ ከፍተኛ ድብደባ በማድረስ በአሰቃቂ ሁኔታ እንዲሞቱ ማድረጋቸውን የዓቃቤ ሕግ ክስ ያስረዳል፡፡ለፌዴራል ከፍተኛ ፍርድ ቤት ልደታ ምድብ ሦስተኛ ወንጀል ችሎት በዓቃቤ ሕግ የቀረበው ክስ እንደሚያስረዳው ተከሳሾቹ የወንጀል ድርጊቱን የፈጸሙት በታራሚዎቹ ላይ ብቻ ሳይሆን በክልሉ ጅሀር ወረዳ ለሥራ ሄደው ወደ ጋምቤላ ከተማ እየተመለሱ የነበሩትን የትራንስፖርት ቢሮ ምክትል ኃላፊ አቶ ጋዴድ ጎኝን ከመኪና አስወርደው በአሰቃቂ ሁኔታ እንደገደሏቸው ክሱ ያስረዳል፡፡ ተከሳሾቹ በርካታ የአኝዋ ተወላጆችን በአሰቃቂ ሁኔታ እየመረጡ በመግደላቸው የወንጀል ሕግ አንቀጽ 32 (1ሀ እና ለን)፣ 35፣ 38 እና 539 (1ሀ)ን መተላለፋቸውንና በከባድ የሰው መግደል ወንጀል ክስ እንደቀረበባቸው ለፍርድ ቤቱ የቀረበው የክስ ሰነድ ያስረዳል፡፡ተከሳሾቹ ክሱ ከተነበበላቸው በኋላ በራሳቸው አቅም ጠበቃ ማቆም እንደማይችሉ በመግለጻቸው፣ ፍርድ ቤቱ ተከላካይ ጠበቃ እንዲቆምላቸው ለተከላካይ ጠበቆች ጽሕፈት ቤት ትዕዛዝ አስተላልፏል፡፡